”De syge får tilsendt vældig mange emojis”, skrev Maria Gerhardt i sin seneste roman ’Transfervindue – Fortællinger’ om de raskes fejl, der udkom den 10. marts. Det havde den danske forfatter oplevet på egen krop, siden hun i 2013 fik konstateret den brystcancer, der nu har slukket for kontakten til et af Danmarks lysende litterære talenter.

På Instagram havde hun med en usentimental tone åbnet vinduet til livet som fast patient på hospitalet. Et hårdt, men også ærligt indblik i følelseslivet, da kemobehandlingen startede, da håret røg, og da hun fik fjernet begge bryster.

Nu er hun død, efter at have været omgivet af venner på Bispebjerg Hospital.

Det skriver hendes hustru, Rosa Nøss Bendixen, på Maria Gerhardts Facebook-profil.

Dukkefører med forfatterdrøm

Men Maria Gerhardt var kendetegnet ved sin kølige humor, som da hun tørt konstaterede, at brysterne altid havde været i vejen. ”Jeg kan igen tæmme en fodbold, som da jeg var dreng”, skrev hun i debutromanen ’Der bor Hollywoodstjerner på vejen’ fra 2014.

Læs også : Redaktør bag kræftpatient-bog: Maria Gerhardt har lært mig at være mindre bange for døden

Romanen var en kærlighedserklæring til kæresten Rosa og familielivet sammen med dennes dreng. En beskrivelse af chokket og senere behandlingen, da hun blev ramt af cancer, og et skarpt generationsportræt af 00’ernes København set fra den dj-pult, hvor hun havde stået på byens mest cool natklubber, til modefester og kunstreceptioner.

Sit dj-alias havde hun lånt for fra forfatterikonet Djuna Barnes, og det var ikke tilfældigt. Selvom det var rollen som dansegulvets dukkefører, der gjorde Maria Gerhardt til et kendt navn, så havde hun altid haft forfatterdrømmen i sig.